Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2021/C 118/08)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O STANDARDNI SPREMEMBI, KI SPREMINJA ENOTNI DOKUMENT

„TORO“

PDO-ES-A0886-AM04

Datum obvestila: 11. 1. 2021

OPIS ODOBRENIH SPREMEMB IN RAZLOGI ZANJE

1. Sprememba organoleptičnih lastnosti po posameznih vrstah vina

OPIS

Spremenjen je bil organoleptični opis zaščitenih vin.

Ta sprememba se nanaša na točko 2(b) specifikacije proizvoda in točko 4 enotnega dokumenta.

Vrsta spremembe: STANDARDNA (sprememba se nanaša na enotni dokument) S to spremembo se prilagajajo organoleptične lastnosti, tako da se lahko pri senzorični analizi bolje ocenijo. Sprememba ne vpliva bistveno na proizvod, ki ohrani lastnosti in profil, opisane v povezavi, ki izhajajo iz prepleta naravnih in človeških dejavnikov. Zato se šteje, da ta sprememba ne spada v nobeno od kategorij iz člena 14(1) Delegirane uredbe Komisije (EU) 2019/33.

RAZLOGI

Upravni odbor je v postopku akreditacije za uvedbo standarda UNE-EN-ISO 17065 v okviru nalog certificiranja. Zato je treba spremeniti organoleptični opis zaščitenih vin, tako da se njihove lastnosti lahko povežejo z deskriptorji, ki jih lahko oceni komisija za senzorične lastnosti, ki izpolnjuje merila iz standarda UNE-EN-ISO 17025.

2. Sprememba pogojev proizvodnje vina (enološki postopki: omejitve pri enoloških postopkih)

OPIS

Spremenjeni so bili minimalni deleži sort vinske trte v rdečem in belem vinu.

Ta sprememba se nanaša na točko 3(c) specifikacije proizvoda in točko 5.a enotnega dokumenta.

To je STANDARDNA sprememba (ki spreminja enotni dokument), saj sprememba količine posamezne sorte vinske trte ne spreminja bistvenih lastnosti proizvoda TORO z ZOP, ki izhajajo iz prepleta naravnih in človeških dejavnikov. Z njo se ne razveljavlja povezava, zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

RAZLOGI

Minimalne deleže sort vinske trte v rdečem in belem vinu je treba spremeniti, da bi jih prilagodili novim tehnologijam proizvodnje in okusom na trgu ter da bi vključili nove uvedene sekundarne sorte vinske trte.

3. Povečanje največjih donosov na hektar za sorto tinta de toro s 6 000 kg na 7 500 kg na hektar

OPIS

Povečal se je največji donos na hektar za sorto tinta de toro.

Ta sprememba se nanaša na točko 5 specifikacije proizvoda in točko 5.b enotnega dokumenta.

Ta sprememba se šteje za standardno spremembo, ki se nanaša na enotni dokument, ker ne vpliva bistveno na zaščiteni proizvod, ki ohrani lastnosti in profil, opisane v postavki o povezavi, ki izhajajo iz prepleta naravnih in človeških dejavnikov. Zato se šteje, da ta sprememba ne spada v nobeno od kategorij iz člena 14(1) Delegirane uredbe Komisije (EU) 2019/33.

RAZLOGI

Območje vina z ZOP „Toro“ za zdaj obsega 5 226 ha sorte tinta de toro. Od teh trsov jih je 1 543 ha, tj. 29,5 %, zasajenih v gojitvene oblike z oporami. Nekatere sorte vinske trte, kot na primer tinta de toro, imajo zelo rodna očesa na starem lesu, zaradi česar je želene donose mogoče doseči z gojitveno obliko dvojnega kordona, ki je glavni sistem gojitvene oblike z oporo za vina z ZOP „Toro“.

Poleg tega je napredek sodobnega vinogradništva omogočil večje donose pri proizvodnji (v kg/ha), ne da bi se poslabšala kakovost surovine. V posebnem primeru sorte tinta de toro je bil največji donos, ki je bil do zdaj določen v specifikaciji proizvoda z ZOP „Toro“, precej nižji od povprečnih donosov na zadevnem in sosednjih območjih. Ta nižja določitev je ogrožala dobiček vinogradnikov in posledično donosnost vinogradov. Zato je predlagano povečanje s 6 000 kg/ha na 7 500 kg/ha.

4. Določitev največjih donosov na hektar za sekundarni sorti vinske trte albillo real in moscatel de grano menudo

OPIS

Za novi sorti vinske trte, dodani v specifikacijo proizvoda, je bila določena zgornja meja donosov na hektar.

Ta sprememba se nanaša na točko 5 specifikacije proizvoda in točko 5.b enotnega dokumenta.

Ta sprememba se šteje za standardno spremembo, ki se nanaša na enotni dokument, ker ne vpliva bistveno na zaščiteni proizvod, ki ohrani lastnosti in profil, opisane v postavki o povezavi, ki izhajajo iz prepleta naravnih in človeških dejavnikov. Zato se šteje, da ta sprememba ne spada v nobeno od kategorij iz člena 14(1) Delegirane uredbe Komisije (EU) 2019/33.

RAZLOGI

Zaradi vključitve sort albillo real in moscatel de grano menudo kot sekundarnih sort vinske trte je treba določiti zgornje meje proizvodnje (največji donos v kilogramih na hektar in hektolitri na hektar). V skladu s tehničnimi študijami je mogoče pri zgornjih mejah pridobiti najboljšo kakovost.

5. Dodajanje sekundarnih sort albillo real in moscatel de grano menudo

OPIS

Dodani sta bili dve novi sorti vinske trte, primerni za proizvodnjo vina z ZOP „Toro“.

Ta sprememba se nanaša na točko 6 in točko 7.a.2 specifikacije proizvoda. Enotni dokument se zaradi njune uvedbe kot sekundarnih sort ne spremeni.

Ta sprememba se šteje za standardno spremembo, ki se ne nanaša na enotni dokument, ker se z dodajanjem obeh sort vinske trte ne spremeni posebni značaj vina z ZOP „Toro“, pač pa se izrazi njegov polni potencial. Sprememba ne vpliva na spremembo povezave (le na besedilo, saj sta novi sorti vinske trte navedeni med človeškimi dejavniki), zato ne spada v nobeno od kategorij iz člena 14(1) Uredbe (EU) 2019/33.

RAZLOGI

Obe sorti vinske trte sta na območju tradicionalni. Vinogradi, v katerih se gojita na območju, so v povprečju stari več kot 50 let. Prej nista bili vključeni, ker potrebujeta nego (večja občutljivost za spomladanske pozebe in določene škodljive organizme, nižji donosi itd.), ne pa zato, ker ne bi bili kakovostni. To je povzročilo izgubo sortnega materiala. Analiza vina, ki vsebuje obe sorti vinske trte, je pokazala, da se ohrani poseben značaj vina z ZOP „Toro“ ter da ima vino kakovostne lastnosti, ki jih je z enološkega stališča vredno omeniti in se ne smejo izgubiti.

ENOTNI DOKUMENT

1. Ime proizoda

Toro

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Vino – belo vino in vino rosé

Bela vina:

videz: so svetlo do zlato rumene barve in niso motna;

vonj: izrazit s sadnimi in/ali cvetličnimi in/ali travnatimi aromami in srednje do srednje močno intenziven;

okus: lahkega telesa s srednje dolgim do dolgim pookusom in srednjo do visoko vsebnostjo kislin ter dobro uravnoteženostjo med alkoholom in kislinami.

Bela vina, ki vrejo v sodih:

videz: so svetlo do zlato rumene barve in niso motna;

vonj: izrazit s sadnimi in/ali cvetličnimi in/ali travnatimi aromami in terciarnimi aromami, značilnimi za staranje v hrastovih sodih, srednje do močno intenziven;

okus: srednje močnega do krepkega telesa s srednje dolgim do dolgim pookusom in srednje visoko vsebnostjo kislin; uravnotežene terciarne arome lesa.

Vina rosé:

videz: so bledo do lososovo rožnate barve in niso motna;

vonj: izrazit s svežimi aromami (ne prezrelega) rdečega in/ali črnega jagodičja, srednje do močno intenziven;

okus: lahkega telesa s srednje dolgim do dolgim pookusom in srednjo do visoko vsebnostjo kislin ter dobro uravnoteženostjo med alkoholom in kislinami.

(*) Za vina z vsebnostjo ostanka sladkorja najmanj 5 gramov na liter je zgornja meja vsebnosti skupnega žveplovega dioksida 250 miligramov na liter.

V vseh primerih bodo fizikalno-kemijski parametri, opredeljeni v tem odstavku, skladni z omejitvami, določenimi z zakonodajo Unije.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 11 Najnižja vsebnost skupnih kislin 3,5 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 18 Najvišja vsebnost skupnega žveplovega dioksida (v miligramih na liter) 200

Vino – rdeče vino

Mlada rdeča vina:

videz: so češnjevo do rubinasto rdeče barve in niso motna;

vonj: izrazit z aromami rdečega in/ali črnega jagodičja in srednje do močno intenziven;

okus: srednje močnega do krepkega telesa s srednje dolgim do dolgim pookusom ter dobro uravnoteženostjo med alkoholom in kislinami.

Rdeča vina, starana v sodu barik (vključno z izrazi „roble“ [hrast], „crianza“, „reserva“ in „gran reserva“):

videz: so češnjevo do opečnato rdeče barve in niso motna;

vonj: izrazit in srednje intenziven z aromami rdečega in/ali črnega in/ali zrelega jagodičja; srednje do močno intenziven s terciarnimi aromami, značilnimi za staranje v sodu barik;

okus: srednje močnega do krepkega telesa s srednje dolgim do dolgim pookusom, dobro uravnotežen.

V vseh primerih bodo fizikalno-kemijski parametri, opredeljeni v tem odstavku, skladni z omejitvami, določenimi z zakonodajo Unije.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 12,5 Najnižja vsebnost skupnih kislin 3,5 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 20 Najvišja vsebnost skupnega žveplovega dioksida (v miligramih na liter) 150

5. Enološki postopki

(a) Posebni enološki postopki

Posebni enološki postopek

— Najmanjši verjetni delež alkohola v grozdju: 10,5 vol. %.

— Največji donos pri stiskanju: 72 l na 100 kg grozdja.

Omejitve pri pridelavi

Bela vina se pridelujejo izključno iz belih sort vinske trte (malvasía castellana, verdejo, moscatel de grano menudo in albillo real).

Vina rosé se pridelujejo iz dovoljenih rdečih in belih sort vinske trte (glavne in sekundarne sorte vinske trte).

Rdeča vina se pridelujejo izključno iz sort tinta de toro in garnacha tinta, pri čemer je proizvodnja omejena na dve vrsti rdečega vina: rdeče vino, pridelano iz najmanj 85 % sorte garnacha tinta, in rdeče vino, pridelano iz najmanj 75 % sorte tinta de toro.

Pridelovalna praksa

— Najmanjša gostota zasaditve: 500 trsov na hektar

— Trsi so lahko oblikovani v kotlasto gojitveno obliko ali v špalir.

— Mešane zasaditve, v katerih med trgatvijo ni mogoče razlikovati med različnimi sortami, niso dovoljene.

(b) Največji donosi

Garnacha tinta, malvasía castellana (doña blanca), verdejo, albillo real in moscatel de grano menudo

9 000 kilogramov grozdja na hektar

64,80 hektolitra na hektar

Tinta de toro

7 500 kilogramov grozdja na hektar

54 hektolitrov na hektar

6. Razmejeno geografsko območje

Geografsko območje ZOP „Toro“ leži na skrajnem zahodu pokrajine Kastilja in Leon, na jugovzhodu province Zamora, ter vključuje dele naravnih okrožij Tierra del Vino, Valle del Guareña in Tierra de Toro. Meji na puščavski območji Tierra del Pan in Tierra de Campos ter obsega 62 000 hektarjev zemljišč.

Vključuje naslednje občine:

v provinci Zamora: Argujillo, La Bóveda de Toro, Morales de Toro, El Pego, Peleagonzalo, El Piñero, San Miguel de la Ribera, Sanzoles, Toro, Valdefinjas, Venialbo in Villabuena del Puente;

v provinci Valladolid: San Román de Hornija, Villafranca del Duero, vinorodna okraja Villaester de Arriba in Villaester de Abajo v občini Pedrosa del Rey.

7. Glavne sorte vinske trte

DOÑA BLANCA – MALVASÍA CASTELLANA

TEMPRANILLO – TINTA DE TORO

VERDEJO

8. Opis povezav

Zaradi podnebnih razmer, za katere je značilno zelo mrzlo podnebje pozimi, veliko število ur sonca in ekstremne temperature, so proizvodni donosi vinske trte omejeni. Različne vrste tal (peščena ilovica) ustrezajo sortam, ki so jih zasadili vinogradniki. Ti dejavniki, tj. nevtralna vrednost pH, omejena vsebnost organskih snovi in izboljševalci tal, ki jih dodajajo vinogradniki, vplivajo na aromatičnost, strukturo in delež alkohola v vinu, ki je visok. Prav tako velika vsebnost železa v tleh, sistem zasaditve v kotlasto gojitveno obliko in visoka starost vinorodnega območja vplivajo na izjemno količino barvil v vinih.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja.

Vrsta dodatnega pogoja:

pakiranje na razmejenem geografskem območju.

Opis pogoja:

Postopek proizvodnje vina vključuje stekleničenje in nato staranje vin, organoleptične in fizikalno-kemijske lastnosti iz te specifikacije proizvoda se lahko namreč zagotovijo le, če vsi postopki, povezani z obdelavo vina, potekajo na območju proizvodnje. Stekleničenje vin z ZOP „Toro“ je ena od bistvenih faz, da lahko vina pridobijo lastnosti, opredeljene v specifikaciji proizvoda. Zato se zaradi zagotovitve kakovosti in jamstva glede porekla in nadzora stekleničenje izvede v polnilnicah vinskih kleti na območju proizvodnje.

Pravni okvir:

nacionalna zakonodaja.

Vrsta dodatnega pogoja:

dodatne določbe o označevanju.

Opis pogoja:

Namesto izraza „DENOMINACIÓN DE ORIGEN PROTEGIDA“ (zaščitena označba porekla) se lahko na etiketi uporabi tradicionalni izraz „DENOMINACIÓN DE ORIGEN“ (označba porekla).

Na etiketah vin se lahko uporabijo izrazi „ROBLE“ (hrast) in „FERMENTADO EN BARRICA“ (vrenje v sodu barik), pri rdečih vinih pa se lahko dodajo tudi tradicionalni izrazi „CRIANZA“, „RESERVA“ in „GRAN RESERVA“, če so izpolnjeni pogoji za uporabo, določeni v veljavni zakonodaji.

Povezava na specifikacijo proizvoda

www.itacyl.es/documents/20143/342640/PPta+Mod+PCC+DO+TORO+Rev+3.docx/1f718e2c-e77b-c3dd-471c-38cb0bba6e49?

(1) UL L 9, 11.1.2019, str. 2.